CELEX: C2004/094/56
Language: da
Date: 2004-04-17 00:00:00
Title: Sag C-84/04: Sag anlagt den 20. februar 2004 af Kommissionen for De Europæiske Fællesskaber mod Den Portugisiske Republik.

17.4.2004   
            
            
               DA
            
            
               Den Europæiske Unions Tidende
            
            
               C 94/26
            
         Sag anlagt den 20. februar 2004 af Kommissionen for De Europæiske Fællesskaber mod Den Portugisiske Republik.
   (Sag C-84/04)
   (2004/C 94/56)
   Ved De Europæiske Fællesskabers Domstol er der den 20. februar 2004 anlagt sag mod Den Portugisiske Republik af Kommissionen for De Europæiske Fællesskaber ved A.M. Alves Vieira, som befuldmægtiget, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Det fastslås, at den portugisiske regering har tilsidesat sine forpligtelser i henhold til forordning (EØF) nr. 4253/88 (1) og EF-traktatens artikel 10, idet den har tilladt, at IFADAP har indført en procedure for tildeling af finansiel støtte fra Fællesskabets strukturfonde, der omfatter væsentlige formforskrifter, der indebærer forudgående betaling af gebyrer, der hverken er frivillige, valgfrie eller udgør modydelser for en tjenesteydelse, til finansiering af opgaver, som bl.a. efter fællesskabsretten påhviler den portugisiske stat, og har accepteret, at denne procedure opretholdes.
            
         
               —
            
            
               Den Portugisiske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   De portugisiske myndigheder pålægger modtagere af støtte fra Den Europæiske Udviklings- og Garantifond for Landbruget (EUGFL), Garantisektionen, at betale udgifterne vedrørende offentlige opgaver, der påhviler medlemsstaterne i forbindelse med indirekte administration af de finansielle instrumenter, det vil sige hvor det tilkommer den pågældende medlemsstat at udvælge projekter, betale de støtteberettigede udgifter og forelægge dem for Kommissionen.
   Artikel 21, stk. 5, i forordning (EØF) nr. 4253/88 med senere ændringer pålægger imidlertid åbenlyst den pågældende medlemsstat en forpligtelse til at sørge for, at støttemodtagerne modtager forskuddene og betalingerne, og til ikke at foretage nogen form for fradrag eller tilbageholdelse vedrørende betalingerne til støttemodtagerne. Begreberne »tilbageholdelse« og »fradrag« skal fortolkes bredt i betragtning af deres afgørende virkning.
   Sammenhængen og forholdet mellem det udkast til en privatretlig kontrakt om levering af tjenesteydelser, som støttemodtagerne underskriver med IFADAP (Instituto de Financiamento e Apoio ao Desenvolvimento da Agricultura e Pescas, institut til finansiering og støtte til udviklingen af landbruget og fiskeriet) og den formular, der er vedlægges »kontrakten om tildeling af støtte«, hvorved støttemodtageren giver samtykke til en debitering af sin konto til fordel for IFADAP med henvisning til den ydelse, som denne præsterer i forbindelse med støttekontrakten, levner ingen tvivl om, at støttemodtageren ikke har nogen valgfrihed, navnlig når der henses til, at støttemodtageren ved, at IFADAP er det organ, der følger op på og kontrollerer, at investeringsprojektet udføres forskriftsmæssigt.
   
      (1)  Rådets forordning (EØF) nr. 4253/88 af 19.12.1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter (EFT L 374 af 31.12.1988, s. 1).